Ariana Grande-bloedbad: Selfmoordbomaanvaller se naam bekendArgieffoto: Ariana Grande Die Islamitiese Staat (Isis) het Dinsdag beweer een van sy “soldate” is verantwoordelik vir die dodelike aanval tydens die popster Ariana Grande se konsert in die Manchester Arena in Engeland Maandagaand waartydens 22 mense in ŉ bomontploffing dood is. Konst. Ian Hopkins, Manchester se polisiehoof, het die 22-jarige Salman Abedi bekend gemaak as die moontlike selfmoordbomaanvaller, maar wou geen verdere inligting oor hom verskaf nie. ŉ Senior Europese intelligensiebeampte het gesê die aanvaller was ŉ Britse inwoner met ŉ Libiese aksent. Isis se bewering kom midde ŉ grootskaalse ondersoek deur Britse owerhede om te soek na nog moontlike medepligtiges ná een van die ergste terrorisme-aanvalle wat die land in meer as ŉ dekade beleef het. Isis het geen verdere inligting oor die aanvaller bekend gemaak nie. Die groep se semi-amptelike nuusagentskap, Amaq, het vroeër in ŉ verklaring gesê die ontploffings was die gevolg van ploftoestelle wat tussen die skare by die arena geplaas is. Die verklaring beweer egter 70 mense is beseer en 30 mense is in die aanval dood. Die Britse owerhede het bevestig dat 22 mense in die aanval dood is en 59 beseer. Isis het gesê die aanval is uitgevoer om “god se geloof te wreek” en om niegelowiges te terroriseer en te vergeld vir hul aanvalle teen die lande van Moslems. Die terreurgroep het beloof om nog aanvalle uit te voer. Die Britse polisie bevestig nog ŉ man (23) is in verband met die bomaanval in hegtenis geneem. Die polisie het gesê hy is by die stad se Arndale-winkelsentrum aangekeer, maar “daar word nie tans vermoed dat hy met gisteraand se aanval verbind word nie”. Volgens berigte is die winkelsentrum Dinsdagoggend vlugtig ontruim. Maroela Media het vroeër berig die ontploffing het omstreeks 22:30 deur die arena geruk kort nadat die Amerikaanse sangeres Ariana Grande opgetree het. Die skare was glo besig om die arena te verlaat toe dit gebeur het. Talle video’s is later op sosiale media gedeel waarin gesien kan word hoe mense huilend en skreeuend uit die arena hardloop. Theresa May, die Britse premier, het die voorval vroeër as ŉ “afskuwelike terreuraanval” bestempel. Sy beplan om Manchester Dinsdag te besoek, terwyl Andy Burnham, die stad se burgemeester, beplan om 18:00 vanaand ŉ nagwaak vir die slagoffers te hou. Die polisie het vroeër gesê van die oorledenes is kinders, onder wie Saffie Roussos, ŉ agtjarige meisie. Altesaam 12 van die beseerdes is kinders onder 16 jaar. “Dit is een van die ergste terreurvoorvalle wat ons nog ooit in die Verenigde Koninkryk gesien het,” het May gesê. “Hoewel dit nie die eerste keer is dat Manchester op so ’n manier moes ly nie, is dit die ergste aanval wat die stad nog ooit ervaar het en die ergste wat die noordelike gedeelte van Engeland nog getref het.” Talle leiers van oor die hele wêreld, onder wie Wladimir Poetin, Rusland se president, Angela Merkel, Duitse kanselier, en pous Franciskus, het hul medelye met Brittanje betuig. Pres. Donald Trump van die VSA het die mense agter die aanval “bose verloorders” genoem. “Ek sal hulle nie monsters noem nie, want hulle sal van daardie term hou,” het hy gesê. Hy het voorts gesê so baie “jong, mooi mense” het hul lewe in die sinnelose aanval verloor. Grande het ook Dinsdag op Twitter reageer en gesê sy is “gebroke” deur die nuus van die groot sterftal. “Ek kan met my hele hart sê, ek is so, so jammer. Ek het nie woorde nie,” het sy op Twitter gesê. Sy is nie in die aanval beseer nie. Sy het die res van haar toer gekanselleer.